CELEX: 62011TN0392
Language: mt
Date: 2011-07-22 00:00:00
Title: Kawża T-392/11: Rikors ippreżentat fit- 22 ta’ Lulju 2011 — Iran Transfo vs Il-Kunsill

1.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 290/9
            
         Rikors ippreżentat fit-22 ta’ Lulju 2011 — Iran Transfo vs Il-Kunsill
   (Kawża T-392/11)
   2011/C 290/13
   Lingwa tal-kawża: il-Ġermaniż
   
      Partijiet
   
   
      Rikorrenti: Iran Transfo (Teheran, Iran) (rappreżentant: K. Kleinschmidt, avukat)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kunsill 2011/299/PESK, tat-23 ta’ Mejju 2011, li temenda d-Deċiżjoni 2010/413/PESK dwar miżuri restrittivi kontra l-Iran, sa fejn dan l-att jirrigwarda r-rikorrenti;
            
         
               —
            
            
               tordna l-miżuri ta’ organizzazzjoni tal-proċedura skont l-Artikolu 64 tar-Regoli tal-Proċedura tal-Qorti Ġenerali, kif ukoll li l-konvenut jissottometti d-dokumenti kollha relatati mad-deċiżjoni kkontestata, sa fejn jikkonċernaw lir-rikorrenti;
            
         
               —
            
            
               tikkundanna lill-konvenut għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka l-motivi li ġejjin.
   
               (1)
            
            
               L-ewwel motiv ibbażat fuq ksur tad-drittijiet iggarantiti mill-Karta tad-Drittijiet Fundamentali tal-Unjoni Ewropea
               Id-drittijiet fundamentali tar-rikorrenti, iggarantiti mill-Karta tad-Drittijiet Fundamentali tal-Unjoni Ewropea (iktar ’il quddiem il-“Karta tad-Drittijiet Fundamentali”) ġew miksura. Fl-Artikolu 16 tal-Karta tad-Drittijiet Fundamentali, id-dritt tal-libertà tal-intrapriża huwa rrikonoxxut kif ukoll l-Artikolu 17 jiggarantixxi d-dritt għal proprjetà fl-Unjoni Ewropea u li wieħed jiddisponi liberament. L-Artikolu 20 u l-Artikolu 21 tal-Karta tad-Drittijiet Fundamentali jiggarantixxu lir-rikorrenti trattament ugwali kif ukoll nondiskriminazzjoni.
               Permezz tad-deċiżjoni kkontestata r-rikorrenti hija eskluża milli tipparteċipa f’kummerċ fl-Unjoni Ewropea. Għalhekk, l-eżistenza ekonomika tar-rikorrenti qegħda f’riskju. Ir-rikorrenti tiddipendi fuq il-provvisti mis-settur ekonomiku tal-Unjoni Ewropea.
               Ma hemmx interess pubbliku fir-restrizzjoni tal-libertà tar-rikorrenti milli tipparteċipa f’kummerċ, tad-dritt ta’ proprjetà, tad-dritt għal trattament ugwali u ta’ nondiskriminazzjoni tagħha. B’mod partikolari, ma kienx hemm fatti li jiġġustifikaw b’mod suffiċjenti d-deċiżjoni tal-konvenut u l-impatt konsegwenti fuq id-drittijiet fundamentali tar-rikorrenti. Ir-rikorrenti ma kinitx partikolarment involuta fil-proliferazzjoni ta’ attivitajiet nukleari sensittivi u/jew l-iżvilupp ta’ sistemi ta’ kunsinna ta’ armi nukleari.
            
         
               (2)
            
            
               It-tieni motiv ibbażat fuq evalwazzjoni manifestament żbaljata tal-fatti li fuqhom id-deċiżjoni kkontestata kienet ibbażata
               Ir-rikorrenti ma hijiex involuta fil-proliferazzjoni ta’ attivitajiet nukleari sensittivi, il-kummerċ u/jew l-iżvilupp ta’ sistemi ta’ kunsinna ta’ armi nukleari jew sistema oħra tal-armi.
            
         
               (3)
            
            
               It-tielet motiv ibbażat fuq ksur tal-prinċipju ta’ proporzjonalità
               Il-konvenuta ma osservatx il-prinċipju ta’ proporzjonalità fid-deċiżjoni tagħha. Ir-rikorrenti madankollu ma tistax teskludi l-possibbiltà li fornitur tal-enerġija li hija tipprovdilu trasformaturi biegħ dawn lill-Aġenzija Iranjana tal-Enerġija Atomika, bi ksur tal-kuntratt u mingħajr l-għarfien tagħha. L-Aġenzija Iranjana tal-Enerġija Atomika setgħet ukoll faċilment kisbet trasformaturi korrispondenti mis-suq dinji jew mis-suq tal-Unjoni Ewropea. It-trasformaturi b’vultaġġ medju inkwistjoni huma prodotti u kkummerċjalizzati, mad-dinja kollha, anki fl-Iran, mill-produtturi importanti kollha. Barra minn hekk, hemm kummerċ dinji estensiv ta’ trasformaturi użati, li għandhom karatteristiċi li jikkorrispondu ma’ dawk tat- trasformaturi prodotti mir-rikorrenti.
            
         
               (4)
            
            
               Ir-raba’ motiv ibbażat fuq ksur tad-drittijiet tad-difiża
               Id-dikjarazzjoni ta’ raġunijiet stabbilita fil-punt 16 tal-Anness 1B tad-deċiżjoni kkontestata hija inkomprensibbli għar-rikorrenti u raġunijiet verifikabbli ma ġewx ikkomunikati lir-rikorrenti mill-konvenut, bir-riżultat li d-drittijiet tad-difiża tar-rikorrenti u ta’ protezzjoni ġuridika effettiva ġew miksura.